রিচার্ড ডকিন্স যুক্তি ও বিজ্ঞান ফাউন্ডেশন
রিচার্ড ডকিন্স যুক্তি ও বিজ্ঞান ফাউন্ডেশন ( RDFRS বা RDF ) হল সেন্টার ফর ইনকোয়ারি (CFI) এর একটি বিভাগ। ব্রিটিশ জীববিজ্ঞানী রিচার্ড ডকিন্স ২০০৬ সালে বিজ্ঞান শিক্ষা এবং ধর্মনিরপেক্ষতা প্রচারের জন্য এটি প্রতিষ্ঠা করেছিলেন। প্রতিষ্ঠানটি মূলত ওয়াশিংটন ডিসি ভিত্তিক একটি অলাভজনক সংস্থা। সংস্থাটি ২০১৬ সালে CFI এর সাথে একীভূত হয়। দ্য গড ডিল্যুশন বইয়ের ব্যাপক সাফল্যের পর রিচার্ড ডকিন্স মার্কিন যুক্তরাষ্ট্রে এই প্রতিষ্ঠানটির সূচনা করেন। যার উদ্দেশ্য ছিল এমন একটি পৃথিবী গড়ার যেখানে ধর্মীয় বিশ্বাস বিজ্ঞানের অগ্রগতির পথে বাধা হয়ে দাঁড়াবে না; যেখানে মানুষ বাস্তবতা বিষয়ক ঈশ্বরবাদী তত্ত্বগুলোকে সমালোচনামূলক ও গঠনশীল চিন্তা শৈলী দ্বারা মূল্যায়ন করবে।